**INTERPRETATIVNI ŠKOLSKI ESEJ**

**Marin Držić: *Novela od Stanca***

 Dubrovčanin Marin Držić najznačajniji je hrvatski komediograf. Rođen 1508. u pučkoj trgovačkoj obitelji, živio je i stvarao tijekom renesanse, doba kulturnoga preporoda te buđenja narodne i individualne svijesti. *Novela od Stanca* njegova je prva komedija, utemeljena na tipičnim renesansnim sukobima i zapletima.

 Tema je ove kratke jednočinke farse šala priređena Stancu, na što upućuje i sam naslov. Vlaški trgovac Stanac dolazi sa svojim proizvodima u Dubrovnik, renesansni grad koji je potpuna suprotnost svemu na što je navikao. Prilagodbu gradskom načinu života dodatno mu onemogućuju činjenica da ga nitko ne prihvaća na konaćište: „U ovi grad uljezoh čestiti / u kom ni star ni mlad ne ktje me primiti“ te stalan strah od potencijalnih zločinaca i kradljivaca.

 Temelj je dramske radnje sukob starosti i mladosti, tj. staračke naivnosti i mladenačke snalažljivosti koju simboliziraju dubrovački mladići Dživo, Miho i Vlaho. Budući da je vrijeme poklada, Dživo je i više nego raspoložen za zabavu te staroga Stanca uvjerava u mogućnost pomlađivanja uz pomoć vila. Pritom se koristi učenim gradskim govorom: „…u vjeru ne davam, jamac se ne hitam, / na vrat ne prodavam, mo′e posle činim sam“ koji na Stanca, navikla na priprosti način izražavanja, ostavlja dojam velike Dživine inteligencije:„Ti s′ njeki razumnik, viđu ja, brate moj / ja dosad nijesam vik besjedit čuo takoj.“ Pomisao na Mionu, mladu ženu koja ga čeka kod kuće jača Stančevu želju za vječnom mladošću.

 U komediji se zapravo isprepleću tri sukoba: starost nasuprot mladosti (naglašen i odnosom sinova koji bježe u svijet noćne zabave dok očevi mirno spavaju), inteligencija u odnosu prema naivnosti te gradska kultura naspram priprostoj seljačkoj. Stanac je pritom simbolički prikaz starog, povodljivog i naivnog, dok je Dživo oličenje mudrosti, spretnosti i snalažljivosti pojedinca. Istovremeno ih možemo shvatiti i kao suprotnost između zastarjeloga srednjovjekovnog razmišljanja te modernoga renesansnog humanizma. Držićevo spretno baratanje takvim suprotnim motivima i sposobnost održavanja zapleta komičnim i intrigantnim čine ga najvažnijim komediografom naših prostora te jednim od najuglednijih hrvatskih renesansnih književnika.

 Na kraju komedije Stanac shvaća da je „preveslan“. Postaje svjestan svoje glupe odluke da se prepusti Dživinim slatkorječivim obećanjima o pomlađivanju te misli da je pokraden. Iako mu Dživo i ostala mladež koja je sudjelovala u „noveli“ ostavljaju novac za proizvode koje su mu uzeli, njihova je šala bila neslana i pretjerana. Koliko god bio neuki seljak i stranac u kulturnom životu Dubrovnika, Stanac nije zaslužio da ga se tretira kao niže biće i da bude žrtva mladenačke dosade. On je također čovjek te ga, prema načelima renesansnoga humanizma, treba smatrati pojedincem vrijednim poštovanja i divljenja.

Karla Zorčec, 2. a